Elevforsøg er fascinations-eksperimenter

Michael Linden-Vørnle er astrofysiker og chefkonsulent på DTU Space. Han kalder de to rumeksperimenter - det fra Thor Vestergaard Christiansen på Aarhus Katedralskole og forslaget fra fem elever på Solvangskolen i Farum for fascinationseksperimenter.

- Forsøgene skaber ikke noget nyt. Men de illustrerer på en god måde viden, vi allerede har, ved at sammenligne hvad der sker i vægtløshed i rummet, og hvad der sker her nede på Jorden, siger Michael Linden-Vørnle.

Han forklarer, at manglen på opdrift i rummet blandt andet gør det muligt at undersøge, hvordan to væsker blander sig sammen.

- På Jorden ville opdriften gøre det vanskeligt at studere fænomenet isoleret, selv om effekterne stadig ville kunne spille en rolle. Derfor er det vigtigt at forstå fænomenet, siger han.